ဖေႏကျံႏထေ့ပအိုဝ်ႏ

"ဖေႏကျံႏဉာဏ်ႏ ဒင်ႏပျꩻနယ် ပအိုဝ်ႏလိတ်လုဲင်ꩻပညာႏသျင်ႏသီး"
 နိတန်ꩻ 
၁၃၇၅-ဗာႏနေင်ႏ၊ ဒဲဉ်ဟားလောင်း ၁၃-နီꩻ (၈-၅-၂၀၁၃)နဝ်ꩻ လိတ်/ယေန်ႏဥက္ကဋ္ဌ ဖြားခွန်ဝင်းကို(တောင်ႏကီꩻ)တွမ်ႏ ပုဂ္ဂိုလ်ႏအလင်လင်သီး လဝ်းဟွုန်ချက်အလꩻ "ခမ်းဒွမ်သားဖုံႏ မော့ꩻခွဲးတွမ်ႏခမ်းကောင်သားဖုံႏတဲင် ပအိုဝ်ႏလိတ် ဖေႏကထွာတမျိုꩻငါနဝ်ꩻ မဉ်တွိုင်ႏပင်ႏငါႏအကျောင်ꩻ"သေထွꩻဗာႏ စတဲင်နုဲင်းနဝ်ꩻသွူ။

လိုꩻမျိုꩻတမျိုꩻနဝ်ꩻ လိတ်အဝ်ႏငါတမျိုꩻငါမꩻ ထဲ့မဲဉ်ႏသဘာဝသွူ၊ "လိတ်"မဉ်ႏအဝ်ႏနီလိတ်နဝ်ꩻ ထွာထိုꩻ"လိုꩻဝင်ꩻနီ"တဲင် လွောင်ႏဗူႏလို့တဝ်းဝင်ꩻ၊ ကွပ်နဝ်ꩻမꩻ "ခမ်းကောင်သားလိတ်-ခမ်းဒွမ်သားလိတ်"ရိုꩻနဝ်ꩻတွော့ꩻ လိတ်အဝ်ႏထိုꩻ"လိတ်နီလိတ်"တွော့ꩻ လိတ်အလောင်း "သꩻအဝ်ႏနီသꩻ"နဝ်ꩻ တယံတဝ်းလာꩻလာꩻသွူ၊ "ပအိုဝ်ႏလိတ်" အဗာႏအဝ်ႏ"တမျိုꩻငါ"နဝ်ꩻ ညငါႏလဲဉ်းရင်ꩻသွူ၊ ကွပ်အကျောင်ꩻအစွိုးစွိုးတဲင် နေင်ႏပေါင်ꩻငတ်ꩻဆီလွို ဗꩻတွိုႏစွဉ်ႏဒျာႏယိုခါ "ပအိုဝ်ႏလိတ်"နဝ်ꩻ အဝ်ႏထွာနေဒွိုန်းက "နီလိတ်"နဝ်ꩻသွူ။ ခေတ်ထီထွတ်ꩻခြောင်ꩻနဝ်ꩻ အဝ်ႏထွတ်ꩻလွေꩻမွိုင်မွေးစွဉ်ႏဒျာႏ၊ အလီꩻအလီꩻခင်ႏလမ်းကိုနဝ်ꩻ ထွာလွဉ်ထွာလွဉ် အတသာနဝ်ꩻသွူ၊ အရသာႏအဝ်ႏအဝ်ႏ အဝ်ႏဒေါ့ꩻဖြဝ်ႏလွ "ခေတ်တသာ-စနစ်တသာ"နုဲင်းနဝ်ꩻသွူ။

သိပ္ပံပညာႏလဲ့ အဝ်ႏပြောင်ꩻလုဲင်ႏတိုꩻတက်လွဉ်ꩻစွဉ်ႏ တွမ်ႏခေတ်တတွောင်းချင်ႏသွူ၊ "နီလိုꩻမျိုꩻ ဖေႏနေးကတိုꩻတက် တသွုန်တွောင်းလွဉ်ꩻစွဉ်ႏခေတ်မꩻ"ဆန္ဒကအဝ်ႏလွဒါႏပုဂ္ဂိုလ်ႏစားနဝ်ꩻသားလဲ့ ဖွီဖွီသွောင်သွောင် အဝ်ႏနဲစ်အဝ်ႏကျိုꩻစာꩻဝင်ꩻဖုံႏနဝ်ꩻသွူ။ ကအဝ်ႏကျိုꩻစာꩻနုဲင်းနဝ်ꩻအကို "ပအိုဝ်ႏလိတ်-ဖေႏကအဝ်ႏတမျိုꩻငါ"ကရိုꩻဒါႏ နေးတွမ်ႏထာꩻယူႏထာꩻတွေꩻ အမဲဉ်ႏအယံစားတဲင် ကထိုမ်ႏဒါႏလွဒါႏတွိုင်ႏပင်ႏဖက်သား "ခမ်းဒွမ်ပအိုဝ်ႏလိတ်လုဲင်ꩻ ပညာႏသျင်ႏသီး"ထာꩻကျိုꩻစာꩻနဝ်ꩻလဲ့ အဝ်ႏပါသော့ꩻတမျိုꩻနဝ်ꩻသွူ။ ထာꩻကျိုꩻစာꩻနဝ်ꩻ ဖေႏနေးကအောင်ႏမျင်ႏအီတဲင် (ရေႏမိုးထေ့ဒျာႏ လွောင်ႏဗူႏရေꩻတွော့ꩻ) နေးတွမ်ႏသွုန်ႏသꩻမဲဉ်ႏမဲဉ်ႏ' သꩻအွဉ်ႏဟဝ်ဟဝ်တဲင် ဖေႏကျံႏဉာဏ်ႏ ဒင်ႏပျꩻနယ်ဗာႏ "လိုႏအပ်ချက်"နုဲင်းယိုဖုံႏသွူ။

 ဖေႏကထွာ "ပအိုဝ်ႏလိတ်-အဝ်ႏတမျိုꩻငါ"အတာႏ ကလိုႏဒါႏအချက်ဖုံႏ 
၁။ ခမ်းဒွမ်လိတ်လုဲင်ꩻပညာႏသျင်ႏသီး မဉ်တွိုင်ႏပင်ႏအကျောင်ꩻယို ခမ်းကောင်သား တာႏဝွန်ႏအဝ်ႏပုဂ္ဂိုလ်ႏ လွေꩻထေ့ဆဲင်ႏရာꩻပုဂ္ဂိုလ်ႏဖုံႏထျꩻထွူတဲင် လဝ်းအွဉ်ႏဟွုန်ခါꩻ အကျောင်ꩻအကျိုꩻစွုမ်ႏစွူတွော့ꩻ မဉ်သေလꩻသွူ ခမ်းကောင်ပညာႏသျင်ႏသီးလဲ့ မဉ်တွိုင်ႏပင်ႏဆန္ဒအဝ်ႏဒျာႏအကျောင်ꩻ နုဲင်းနဝ်ꩻနဝ်ꩻ ကဆဲင်ႏရာꩻပုဂ္ဂိုလ်ႏဖုံႏလဲ့ အဝ်ႏလိုႏဖေႏငါႏ ကလိုႏဒါႏအစွဲးအကမ်းနဝ်ꩻသွူ။
၂။ ပထမရန်းအနေႏ "ရေႏမိုးဒျာႏ လွောင်ႏဗူႏရေꩻငါတဲင်" အဝ်ႏလိုႏတွိုင်ႏပင်ႏ ခမ်းဒွမ်သားကို အရေꩻတန်ပုဂ္ဂိုလ်ႏ အဆေ့ꩻသွတ်ꩻ(၂)ပါꩻ အအာသွတ်ꩻ(၅)ပါꩻတွမ်ႏ ခမ်းကောင်သားဖဲ့ꩻတဲ့ အရေꩻတန်ပုဂ္ဂိုလ်ႏ အဆေ့ꩻသွတ်ꩻ(၂)ပါꩻ၊ အအာသွတ်ꩻ(၅)ပါꩻနုဲင်းနဝ်ꩻသွူ။
၃။ ကတွိုင်ႏပင်ႏနုဲင်းနဝ်ꩻခိန်ႏနဝ်ꩻ -
(က) ရေႏမိုးဒျာႏ "ပအိုဝ်ႏလိတ်-ဖေႏကအဝ်ႏတလိတ်"အချက်နဝ်ꩻငါတဲင် အဝ်ႏလိုႏပယ်ႏထိုꩻငါႏ "ခွေမူ၊ ဝွေꩻမူ"စတဲင် အတ္တစွယ်ꩻ၊ ဒေသစွယ်ꩻ၊ ဆရာႏစွယ်ꩻ၊ လိတ်စွယ်ꩻ-စတဲင်အစွယ်ꩻဖုံႏတွမ်ႏ လောဘ၊ ဒေါသ၊ မောဟ၊ မာန၊ ဒိဋ္ဌိ-စတဲင်နုဲင်းနဝ်ꩻဖုံႏသွူ။
(ခ) အဝ်ႏလိုႏရေႏမိုးသေႏသေႏဒျာႏ "တဲႏစတွိုင်ႏပင်ႏဝင်ꩻယိုတဲင် ဖေႏနေးကထွူလွေꩻလꩻစွဉ်ႏ ထာꩻတွိုင်ႏပင်ႏတိုꩻတက်အောင်ႏမျင်ႏမုꩻသူꩻ"နုဲင်းနဝ်ꩻသွူ။
(ဂ) တဖဲ့ꩻသား ကလဝ်းသျင်ꩻပျꩻနယ်တွင်ꩻနဝ်ꩻ အဝ်ႏကုဲင်တဖဲ့ꩻသားလဲ့ ဗꩻစွဉ်ႏအသွတ်ꩻ အဝ်ႏလိုႏနာႏထွူႏထွူႏတွုမ်တွုမ်ဖေႏနဝ်ꩻသွူ။
(ဃ) တဖဲ့ꩻသား မဉ်ႏလဝ်းသျင်ꩻနယ်ချာလဲ့ အွဉ်ႏတဝ်းမာႏနတွော့ꩻ မဉ်ႏမဲဉ်ႏတဲ့-မဲဉ်ႏအတွိုင်ꩻ၊ မဉ်ႏမာႏတဲ့-မာႏအတွိုင်ꩻ ရိုꩻရိုꩻသာꩻသာꩻဖြောင်ဖြောင်ဒေါင်ဒေါင် အဝ်ႏလိုႏလဝ်းသျင်ꩻပျꩻနယ် မဲဉ်ႏမဲဉ်ႏချာနဝ်ꩻသွူ။
(င) ပွယ်ꩻတွိုင်ႏပင်ႏယိုနဝ်ꩻ ပွယ်ꩻတရိမ်လို့ဝင်ꩻငဝ်းတမွေးတဝ်းတဲင် ဒေါ့ꩻတရိမ်လို့ဝင်ꩻ၊ သွင်ꩻအံႏတဝ်းလို့ဝင်ꩻ ဒေါ့ꩻလိုꩻမူႏလိုꩻပေႏထာꩻ၊ ဒေါ့ꩻဒျာႏအနွောင်ꩻအသွုမ်ꩻပုံႏစံႏ-စတဲင် မာꩻတဝ်းနုဲင်းနဝ်ꩻတွော့ꩻ အဝ်ႏလိုႏတွိုင်ႏပင်ႏဒျာႏ "အွဉ်ႏရေꩻဒျာႏ တွယ်ꩻခြွဉ်းရေꩻငါ"နုဲင်းနဝ်ꩻသွူ။
(စ) အံႏဖြာႏနမ်းလိတ်၊ သဲ့ꩻသွမ်ꩻတေားလိတ်ကအဝ်ႏယိုခါ၊ တဆဲင်ႏတဝ်းတွိုင်ႏပင်ႏလိတ်လုဲင်ꩻခရာႏတွော့ꩻ ဆွတ်ꩻထောင်သဲင်ꩻချာထာꩻဖုံႏ၊ အသုံꩻအနုံꩻ ကယားကုဲင်အီဒါႏ တွမ်ႏလိတ်တဆဲင်ႏတဝ်း တွိုင်ႏပင်ႏဝါႏဒဖုံႏ-စတဲင်စားနဝ်ꩻနဝ်ꩻ အဝ်ႏလိုႏသျောင်ႏလꩻလꩻငါႏနဝ်ꩻသွူ။
၄။ နီပအိုဝ်ႏလိုꩻမျိုꩻဖုံႏနဝ်ꩻ ထွာဒျာႏမန်းနဲင်ႏငံႏသားဖုံႏတဲင် ကွပ်ကင်ꩻတွမ်ႏ "နဲင်ႏငံႏသုံꩻ-မန်းလိတ်"တလꩻတဝ်းနဝ်ꩻမꩻ ပအိုဝ်ႏသျင်ꩻရဟန်ꩻဖုံႏ ကအဝ်ႏသွဉ်အီဒါႏတွမ်ႏမန်းလိတ်၊ ပအိုဝ်ႏကျောင်ꩻသားမူႏ/ခိုသီး ကအဝ်ႏထင်ႏဒါႏ အရန်းထိုကျောင်ꩻကိုသားဖုံႏအတာႏ အယပ်ꩻအခုဲင်ႏဖေႏကအဝ်ႏဗာႏမွုန်းနဝ်ꩻ (ကာလဒေႏသ၊ အခိန်ႏအခါႏအလꩻ) အဝ်ႏလိုႏယူႏသော့ꩻဖေႏပါနဝ်ꩻသွူ။
၅။ ပအိုဝ်ႏရဟန်ꩻဖုံႏနဝ်ꩻ ကင်ꩻတွမ်ႏမန်းရဟန်ꩻဖုံႏတလꩻတဝ်း၊ ယလဲင်ႏလဲင်ႏ မာꩻငီꩻဗာႏလို့ဝင်ꩻ ကံႏပေႏကံႏတန်၊ ရွစ်ငီꩻဗာႏလို့ဝင်ꩻ ကမ္မဝါႏ၊ ရွစ်သွိုဗာႏလို့ဝင်ꩻပရိတ်၊ ပအိုဝ်ႏစွိုးခွိုꩻအွဉ်ငါပုဂ္ဂိုလ်ႏသီးလဲ့ ကင်ꩻတွမ်ႏနဲင်ႏငံႏတောႏအွဉ်ငါသီးတလꩻတဝ်း၊ ယလဲင်ႏလဲင်ႏ မာꩻငီꩻဗာႏဝင်ꩻကုသိုလ်ႏ၊ ထူႏသွိုဗာႏလို့ဝင်ꩻသီႏလ၊ နာႏငီꩻဗာႏလို့ဝင်ꩻတရာꩻ၊ အားထုတ်ငီꩻဗာႏလို့ဝင်ꩻတရာꩻ-စတဲင် စပ်ဆွိုင်ꩻမုꩻအဝ်ႏလွဒျာႏတဲင် "ဥပဇ္ဈာယေန"နဝ်ꩻ "ဥပတ်ဈာယေန"တရိုꩻတဝ်း၊ "ဂစ္ဆာမိ"နဝ်ꩻ "ဂတ်ဆာမိ"တရိုꩻတဝ်း (မန်းနဲင်ႏငံႏတလက်ခံႏတဝ်းဒွိုန်း)အငဝ်းထန်ႏနုဲင်းယိုဖုံႏနဝ်ꩻ အွဉ်ႏကဒွိုန်းနမ်းသုံꩻအရန်းငါတွော့ꩻ ကာလ-ဒေါ အခိန်ႏအခါႏအလꩻ အဝ်ႏလိုႏလွောက်ꩻဖေႏကဒွိုန်း အမျာꩻသုံꩻမန်းအငဝ်းထန်ႏအတွိုင်ꩻငါနဝ်ꩻသွူ။
၆။ ပအိုဝ်ႏဖုံႏနဝ်ꩻ ထွာဒျာႏဗုဒ္ဓဘာႏသာႏဖုံႏတဲင် ကင်ꩻခွါႏတွမ်ႏဘုရာꩻဟော်ꩻပါဠိတောႏတလꩻတဝ်းနဝ်ꩻ ကွပ်အဝ်ႏလွူးဖွာꩻလင်ꩻဗာႏ ဝေါဟာရ အဝ်ႏပါဠိပြောင်ႏလုဲင်ႏစားနဝ်ꩻ အာမွေးငါႏတဲင် ဥပမာႏ- "လောကုတ္တရ"ကရိုꩻဒါႏပါဠိယို ထွိုင်ႏတဲမ်းတွမ်ႏပအိုဝ်ႏလိတ်ခိန်ႏနဝ်ꩻ "လောကုတ်တရာ"တဲ့သင်၊ "လောကွတ်တရာ"တဲ့သင် (အငဝ်းထန်ႏမဲဉ်ႏစွဉ်ႏလဲ့) တဲမ်းသုံꩻတလꩻတဝ်းဒွိုန်းတွော့ꩻ "ဝေါဟာရအဝ်ႏပါဠိလွဉ်"၊ "ငဝ်းဘုရာꩻဟော်ꩻ"ဖေႏကထင်ႏသျာꩻနဝ်ꩻ (ကာလ-ဒေသ အခိန်ႏအခါႏအလꩻ) "လောကုတ္တရာႏ"(တဲမ်းသုံꩻဗာႏကနုဲင်းနဝ်ꩻ)၊ "သစ္စာႏတရာꩻ"နဝ်ꩻ တဲမ်းသုံꩻတဝ်းဒွိုန်း "သတ်စာႏတရာꩻ"နုဲင်းနဝ်ꩻတွော့ꩻ အဝ်ႏလိုႏတဲမ်းသုံꩻဒျာႏ "သစ္စာႏတရာꩻ"နုဲင်းနဝ်ꩻသွူ။
၇။ ထွားနုဲင်းတဝ်း "တဲမ်းနဝ်ꩻအမန်ႏ-ဖတ်နဝ်ꩻအငဝ်းထန်ႏ"ကရိုꩻဒါႏ "တမဲန်ႏတဝ်း-မာꩻအမဲန်ႏ"(လဲ့ꩻလဲ့မဖုဲင်ႏ-လုဲင်ႏလဲ့မလွစ်)အနယ်ꩻနဝ်ꩻတွော့ꩻ အဝ်ႏလိုႏသုံꩻဒျာႏ "တဲမ်းလဲ့မဲန်ႏ-ဖတ်လဲ့မဲန်ႏ"ကရိုꩻဒါႏ "ထွားနုဲင်းထွိုက်ဒါႏ-ထဲ့မဲဉ်ႏငါႏ"အနယ်ꩻနဝ်ꩻငါသွူ။
၈။ တွိုင်ႏပင်ႏတလဲင်ႏလွုမ်ꩻလဲ့ အဆင်ႏမဉ်ႏတပြေႏတဝ်းဒွိုန်းနဝ်ꩻ ဗꩻစွဉ်ႏအဆင်ႏကပြေႏ တဲႏကဗိုန်ရာꩻဗိုန်ရာꩻတဲင် မာꩻ နေး"အဖေႏ-အထူႏ၊ အခြေင်း-အယန်ꩻ"တွော့ꩻ အွဉ်ႏသꩻဆွာꩻဆွာꩻ အလဲင်ႏလဲင်ႏအခြွိုက်ခြွိုက် ခံႏကုဲင်မွုန်းမေတ္တာႏ အဝ်ႏလိုႏတွိုင်ႏပင်ႏလွေꩻလို့ဝင်ꩻနဝ်ꩻသွူ။
၉။ မော့ꩻခွဲးတွိုင်ႏပင်ႏရေꩻအစွိုꩻသားနဝ်ꩻ ခါးလားအတွိုင်ႏပင်ႏကိစ္စကအောင်ႏ၊ တထွူတဝ်းဒွိုန်းအခိန်ႏတွင်ꩻနဝ်ꩻ အဝ်ႏလိုႏခွဲးတဝ်း သတင်ꩻသား မာꩻအရီအဖြေႏ၊ ထေထန်ႏဒျာႏ သတင်ꩻတမွေးတမဲဉ်ႏတဝ်း၊ ဒင်ႏအိဉ်တာနဲစ်၊ ခွုမ်သဲဉ်တိဉ်ႏခါꩻ ကွီတေားဒျာႏ တထွာနွောင်ꩻတဝ်းအချက်၊ တလွောက်ꩻလွဉ်ꩻနွောင်ꩻတဝ်းချက်ဖုံႏ-စားနဝ်ꩻဖုံႏ လိုႏမာꩻတဝ်းနဝ်ꩻသွူ။

 နိဂုံး(ငဝ်းရဲပ်) 
ဖေႏကျံႏဉာဏ်ႏ ကတဲမ်းဒင်ႏပျꩻဒါႏ အချက်(၉)ချက်ဖုံႏယိုနဝ်ꩻ တဲမ်းနမ်းခြောင်ꩻတင်ဖေႏ (ပအိုဝ်ႏလိတ်လုဲင်ꩻစွစ်ꩻလီတာႏ ဗဟိုႏသံႏဃာႏစွိုꩻ)ဥက္ကဋ္ထအနေႏလဲ့တမွေးတဝ်း၊ နမ်းခြောင်ꩻတင်ဖေႏ အစွိုꩻအနေႏလဲ့တမွေးတဝ်းနဝ်ꩻသွူ။
နေးသꩻပါပါနမ်းပါပါ ဗꩻတွိုႏစွဉ်ႏယိုခါ ကခွုမ်မာꩻလွဉ်ဒါႏ ခမ်းကောင်ပအိုဝ်ႏလိတ်လုဲင်ꩻကိစ္စသား (၃၄)နေင်ႏလွို နမ်းအခွဲးအကျုံႏအလꩻ ဖေႏကျံႏဉာဏ်ႏ တဲမ်းဒင်ႏပျꩻနယ်ဗာႏဒျာႏ တွမ်ႏဆန္ဒဟဝ်နုဲင်းနဝ်ꩻဒျာႏသွူ။ နီဖဲ့ꩻနီခဝ် ပညာႏသျင်ႏဖုံႏနဝ်ꩻ ကအဝ်ႏလိုႏဒါႏ အချက်ယို(၉)ချက်အတွိုင်ꩻတရိုꩻတဝ်း၊ တကွို့ꩻတခဝ်ပေႏတရိုꩻတဝ်းတဲင် နေးဒျာႏရိုꩻရိုꩻသာꩻသာꩻ၊ တွမ်ႏထာꩻထီႏမဲဉ်ႏရုဲင်းရုဲင်းထင်ထင်တဲင် စဉ်ꩻစာꩻဝွေႏဖန်ႏဖန်းဖြယ်လွဒျာႏ "ထွာနွောင်ꩻ-တထွာနွောင်ꩻတဝ်း"ထွူတွော့ꩻ "မဉ်ႏထွာနွောင်ꩻတဲ့ တွိုင်ႏပင်ႏဝင်ꩻ"၊ "မဉ်ႏထွာနွောင်ꩻတဝ်းလဲ့ အုံစွူယင်း"ဒေါ့ꩻခွင်ꩻအဝ်ႏကုဲင်နုဲင်းယိုလွုမ်ꩻသွူ။

ဗွေႏဗွန်-ကောဝိဒ၊ ဇဝနာရာမလိတ်သွဉ်တွိုက်၊ ဝေင်ꩻသီႏသဲင်ႏ။
၁၃၇၅-ဗာႏနေင်ႏ၊ ဒဲဉ်ရုတ်ꩻဆန်ꩻ (၂)နီꩻ၊ (၁၀-၅-၂၀၁၃)
(တောင်ႏသေꩻ- ကတဲမ်းယိုနဝ်ꩻ တဲမ်းမန်းနေးဒျာႏတဲင် ယိုကိုခြာနဝ်ꩻ တဲမ်းလိတ်သား ပြန်ႏပအိုဝ်ႏချာဖေႏနေး လွောက်ꩻရာꩻဒျာႏအကျောင်ꩻ၊ အယူႏအဆ မဉ်ႏတရွို့ꩻဒါႏလဲ့ တဲမ်းလိတ်သားယို အာႏပေႏချက်ဒျာႏအကျောင်ꩻ-လဝ်းဟွုန်ဗာႏနဝ်ꩻသွူ။)လိတ်တုတ်ꩻဖြေ့ꩻ၊ ဗွေႏဗွန်ကောဝိဒ-ဇဝနာရာမ

 အာႏကွိုꩻ 

ကဏ္ဍ:ပအိုဝ်ႏလိတ်လုဲင်ꩻ